DÔVODOVÁ  SPRÁVA

Všeobecná časť

   	Predkladaným návrhom nariadenia vlády SR sa vykonáva § 3 ods. 2 zákona č. 488/2002 Z.z. o veterinárnej starostlivosti a o zmene niektorých zákonov.

Cieľom predloženého návrhu je transpozícia smernice Rady 91/496/EHS z   1991 ustanovujúca požiadavky na organizáciu veterinárnych kontrol zvierat vstupujúcich do Slovenskej republiky z tretích krajín.

Ďalej je potrebné úplne zosúladiť právne predpisy s pravidlami EÚ v danej oblasti. Orgány veterinárnej správy majú v súčasnosti pomocou terciárnej legislatívy (výnos č. 640/2001-100, ktorým sa ustanovujú podrobnosti  o veterinárnej ochrane štátneho územia) v prevážnej miere implementované osobitné požiadavky na organizáciu veterinárnych kontrol zvierat vstupujúcich do Slovenskej republiky z tretích krajín ale bez dostatočného právneho základu, ktorý v doterajších veterinárnych právnych predpisoch chýbal.
Slovenská republika  musí zabezpečiť jednotné zdravotné podmienky na zdravie zvierat pre výmeny s členskými štátmi a  na organizáciu veterinárnych kontrol zvierat vstupujúcich do Slovenskej republiky z tretích krajín a na zdravie zvierat uvedených v osobitnom predpise.  Tento cieľ sa dosiahne na základe spoločného zosúladenia pravidiel s pravidlami členských štátov EÚ.

    	Návrh nariadenia vlády  SR nemá žiadny nový dopad na štátny rozpočet, rozpočty obcí a rozpočty vyšších územných celkov, životné prostredie a zamestnanosť. Je v súlade s Ústavou Slovenskej republiky a zákonom č. 488/2002 Z. z.  o veterinárnej starostlivosti a o zmene niektorých zákonov.

	Návrh novely nariadenia nebol predložený Rade hospodárskej a sociálnej dohody Slovenskej republiky v zmysle zákona č. 106/1999 Z. z., nakoľko sa problematika návrhu netýka oblastí ustanovených v § 3 cit. Zákona.

	Ministerstvo financií Slovenskej republiky v rámci pripomienkového konania listom zo 6. 10. 2003 číslo 21257/2003-81 zaujalo stanovisko, že sa stotožňuje s vyjadrením predkladateľa vo všeobecnej časti dôvodovej správy, že návrh nebude mať dopad na štátny rozpočet, ani na rozpočty obcí a rozpočty vyšších územných celkov.

	

Doložka zlUčiteĽnosti
právneho predpisu
 s právom Európskych spoločenstiev a právom Európskej únie

1. Navrhovateľ právneho predpisu: vláda Slovenskej republiky

2.	Názov návrhu právneho predpisu:  Nariadenie vlády Slovenskej republiky, ktorým sa mení nariadenie vlády Slovenskej republiky č. 301/2003 Z. z.  o princípoch ovplyvňujúcich organizáciu veterinárnych kontrol zvierat vstupujúcich na územie Slovenskej republiky z tretích krajín

3.	Záväzky Slovenskej republiky vo vzťahu k Európskym spoločenstvám a Európskej únii:

Návrh nariadenia svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení (ochrana zdravia a života ľudí, zvierat a rastlín) a medzi priority odporúčané v Bielej knihe (5. Poľnohospodárstvo – II. Legislatíva pre oblasti veterinárstva, zdravotného stavu rastlín a výživy zvierat - Kontrolné opatrenia).
Problematika návrhu nariadenia je prioritou podľa Partnerstva pre vstup, je prioritou podľa Screeningu 2001 ako aj prioritou podľa NPAA. Návrh nariadenia patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.
Slovenská republika akceptuje acquis v kapitole ”Poľnohospodárstvo”  a je pripravená na jeho implementáciu k referenčnému dátumu vstupu do EÚ 1. mája 2004.

4.	Problematika návrhu právneho predpisu je v práve Európskych spoločenstiev a Európskej únie upravená v:
a)
Smernica Rady č. 91/496/EHS z  15. júla 1991, ktorou sa stanovujú zásady organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú Smernice 89/662/EHS, 90/425/EHS a 90/675/EHS (Úradný vestník Európskych spoločenstiev č. L 268, 24.9.1991, s. 56)
b)
Smernica Rady je preložená do slovenského jazyka; do úradného prekladu v slovenskom jazyku možno nazrieť v sídle Inštitútu pre aproximáciu práva Úradu vlády Slovenskej republiky, Námestie slobody1/29, Bratislava.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: úplná

6. Gestor ( spolupracujúce rezorty): Ministerstvo pôdohospodárstva Slovenskej republiky

7.	Účasť expertov pri príprave návrhu  a ich stanovisko k zlučiteľnosti návrhu s právom s právom Európskych spoločenstiev a s právom Európskej únie:  
bez účasti expertov
Osobitná časť

K čl. I

K bodu 1
	Odstraňuje sa nesprávnosť ustanovenia, čím sa ustanovenie dáva do súladu so znením smernice EÚ.

K bodom 2, 6, 8, 17, 19 a 20

	Upresňuje sa znenie pod čiarou s cieľom dôslednej väzby nariadenia vlády č. 301/2003 Z. z.  s príslušnými nariadeniami upravujúcimi veterinárne požiadavky.

K bodom 3, 4, 12, 13 až 16 a 18

	Odstraňujú sa nepresnosti ustanovené vložením upresňujúcich slov alebo ich náhradou zodpovedajúcimi výrazmi.

K bodom 5, 7, 9 až 11 

	Nesprávne čísla odkazov k poznámke pod čiarou sa nahrádzajú zodpovedajúcimi číslami.

K čl. II

	Navrhuje sa účinnosť nariadenia od 1. decembra 2003.